### Beslutningstema

Det skal i denne sag besluttes, om projekt #20 VE2023, Vindmøllepark Emmerlev Repowering, kan ændres til ligeledes at rumme et BESS-anlæg (Battery Energy Storage System).

### Historik

Projekt #20 indgik i anden ansøgningsrunde (VE2023) med ansøgningsfrist i december 2022. Herefter blev projektet politisk prioriteret på kommunalbestyrelsesmødet den 25. maj 2023.

Den 13. januar 2025 besluttede Klima-, Vækst-, og Udviklingsudvalget at BESS-anlæg skulle behandles som projektændring, der kræver en politisk godkendelse.

### Sagsfremstilling

Projektudvikler Momentum Energy Projects ApS har anmodet Tønder Kommune om tilladelse til at kunne indarbejde et BESS-anlæg i Projekt #20 VE2023.

Projektets vindmøller placeres på samme placering som eksisterende vindmøller. Af den grund skal der ikke udarbejdes en ny lokalplan, men udelukkende udarbejdes en miljøkonsekvensrapport, der vurderer, om de nye vindmøller kan have en negativ indvirkning på miljøet. Hvis BESS-anlægget godkendes, så skal anlægget indgå i miljøkonsekvensrapporten.

Etableringen af BESS-anlægget udgør en nødvendighed for at projektet kan tilsluttes det kollektive elforsyningsnet, og skal anvendes til at sikre at den energi der sendes ud på elnettet lever op til de krav, der stilles fra netselskabet. Der er behov for to BESS-enheder hhv. BESS-containere, som hver især måler LxBxH 6x2x2,3-2,5 meter og placeres med en indbyrdes afstand på 3 meter. Containerne placeres i tilknytning til andre tekniske anlæg, i form af omformere og [adresse], hvor sidstnævnte placeres i teknikhus. Den højeste bygning udgøres af teknikhuset, der råder over en maksimal højde på 2,5 meter.

Der vil være afskærmende beplantning omkring de samlede tekniske anlæg.

I Lokalplan nr. 03.71.01, pkt. 2.4 og 3.1, står der at den tillader opstilling af tilhørende faciliteter samt anlæg og bygninger, der er nødvendige for parkens drift.

Det er af forvaltningen vurderet, at ovennævnte BESS-anlæg kan rummes i den eksisterende lokalplan.

BESS-anlægget udgør en nødvendighed, da de nye vindmøller, der rejses, er produceret til at overholde forældede tekniske krav.

### Økonomi

Ingen.

### Lovgrundlag

Miljøvurderingsloven.

### Indstilling Fagchefen for Klima, Plan og Udvikling indstiller,

at der gives tilladelse til at indarbejde et BESS-anlæg i projektet,

at BESS-anlægget medtages i miljøkonsekvensrapporten, og

at det samlede tekniske anlæg indhegnes med levende beplantning.

### Beslutning

Indstillingen godkendt.